Idejowe wubědźowanje sakskeho fondsa „Čiń sobu!“ je we wosebitej kategoriji „Žiwa dwurěčnosć“ znowa tworićelskosć na dobro našeje maćeršćiny pozbudźiło. W serialu Serbske Nowiny rjad drobnych a małych projektow předstajeja.
Malešanska Witaj-pěstowarnja „K wódnemu mužej“ je nastupajo nowe ideje, kak ze serbšćinu we wsy wobchadźeć, prawa kowarnja idejow. Nic naposledk je sej předsydka jeje staršiskeje přirady Nadine Noack kłobuk na hłowu stajiła a hromadźe z dalšimi staršimi rozmyslowała, kak móhli wjesnjanow za zhromadne akcije zdobyć a při tym wězo něšto za serbsku rěč činić. „Zhoniwši wo wospjetnym wubědźowanju sakskeho fondsa ,Čiń sobu!‘ sym naše mysle prosće napisała a zapodała“, powěda 36lětna hladarka starych. Wosomlětna dźowka Liza chodźi w Malešecach do horta SŠT, jeje třilětna sotra Sofija do pěstowarnje.
szl_Latn szl_Latn